《上云乐》
南北朝·周舍

西方老胡。厥名文康。遨游六合。傲诞三皇。西观濛泛。

东戏扶桑。南泛大蒙之海。北至无通之乡。昔与若士为友。

共弄彭祖扶床。往年暂到昆仑。复值瑶池举觞。周帝迎以上席。

王母赠以玉浆。故乃寿如南山。志若金刚。青眼眢眢。

白发长长。蛾眉临髭。高鼻垂口。非直能俳。又善饮酒。

箫管鸣前。门徒从后。济济翼翼。各有分部。凤皇是老胡家鸡。

狮子是老胡家狗。陛下拨乱反正。再朗三光。泽与雨施。

化与风翔。觇云候吕。志游大梁。重驷修路。始届帝乡。

伏拜金阙。仰瞻玉堂。从者小子。罗列成行。悉知廉节。

皆识义方。歌管愔愔。铿鼓锵锵。响振钧天。声若鹓皇。

前却中规矩。进退得宫商。举技无不佳。胡舞最所长。

老胡寄箧中。复有奇乐章。赍持数万里。愿以奉圣皇。

乃欲次第说。老耄多所忘。但愿明陛下。寿千万岁。

欢乐未渠央。

作者简介：（469—524）南朝梁汝南安成人，字升逸。周颙子。博学精义理。起家齐太学博士。入梁，召拜尚书祠部郎，礼仪损益，皆自舍出。累迁尚书吏部郎、太子右卫率、右卫将军。国史诏诰，军旅谋谟，皆兼掌之。预机密二十余年。性俭素，如布衣之贫者。官至右骁骑将军。